FI Euroopan unionin virallinen lehti L 170/3

KOMISSION ASETUS (EU) 2017/1164,

annettu 22 päivänä kesäkuuta 2017,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse akrinatriinin, metalaksyylin ja tiabendatsolin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) Akrinatriinin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Metalaksyylin ja tiabendatsolin jäämien enimmäismäärät vahvistettiin kyseisen asetuksen liitteessä II sekä liitteessä III olevassa B osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon akrinatriinin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (2). Se ehdotti jäämän määritelmän muuttamista. Se katsoi banaanien, melonien, paprikoiden, vesimelonien, persikoiden ja aprikoosien jäämien enimmäismäärien aiheuttavan kuluttajiin kohdistuvan riskin. Näin ollen on aiheellista alentaa näitä jäämien enimmäismääriä. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se katsoi, että eräitä tietoja ei ollut saatavilla vuonankaalia, leveälehtisiä siloendiivejä, vihanneskrassia, sinappikaalia, lehtisinappia, soijapapuja ja kaikkia eläinperäisiä tuotteita koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen totesi, että tiedoissa todetuista puutteista huolimatta kriittinen hyvä maatalouskäytäntö ei ole siemenhedelmille, aprikooseille, kirsikoille, persikoille, luumuille, mansikoille, banaaneille, valkosipuleille, sipuleille, tomaateille, paprikoille, munakoisoille, okralle, syötäväkuorisille Cucurbitaceae-heimon kasviksille, coctailkurkuille, kesäkurpitsoille, meloneille, kurpitsoille, vesimeloneille, lehtisalaatille, tuoreille silpimättömille tarhapavuille ja soijapavuille vahvistettujen akrinatriinin hyväksynnän rajoitusten mukainen ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle.

(3) Elintarviketurvallisuusviranomainen antoi perustellun lausunnon metalaksyylin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (3). Se ehdotti jäämän määritelmän muuttamista ja suositteli jäämien enimmäismäärien alentamista keräkaalien, kiinankaalien, kyssäkaalien, pinaatin, juurikkaan (ruotimangoldin), tuoreiden silpimättömien ja silvittyjen tarhapapujen, tuoreiden silpimättömien ja silvittyjen herneiden, parsan, purjon, kuivattujen tarhapapujen, kuivattujen herneiden, kuivattujen lupiinien, pellavansiementen, unikonsiementen, rapsinsiementen, sinapinsiementen, ruistankionsiementen, maissin, sian lihan ja rasvan, nautojen lihan ja rasvan, lampaiden lihan ja rasvan, vuohien lihan ja rasvan, siipikarjan lihan ja rasvan, maidon sekä linnunmunien osalta. Se totesi, että eräitä tietoja ei ollut saatavilla greippejä, appelsiineja, sitruunoita, limettejä, mandariineja, omenoita, päärynöitä, syötäviksi tarkoitettuja viinirypäleitä, viinin valmistukseen tarkoitettuja viinirypäleitä, mansikoita, sipuleita, paprikoita, soijapapuja, sian maksaa ja munuaisia, nautojen maksaa ja munuaisia, lampaiden maksaa ja munuaisia sekä siipikarjan maksaa koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot. Elintarviketurvallisuusviranomainen katsoi, että kvitteneitä, mispeleitä, japaninmispeleitä, avokadoja, coctailkurkkuja, puuvillansiemeniä, ohraa, tattaria, viljahirssiä, kauraa, riisiä, ruista, kirjodurraa, vehnää, siemenistä saatuja mausteita ja sokerijuurikasta koskevista jäämien enimmäismääristä ei ollut saatavilla tietoja ja että riskinhallinnasta vastaavien tahojen on jatkettava asian tarkastelua. Kyseisiä tuotteita koskevat jäämien enimmäismäärät olisi vahvistettava määritysrajan tasolle. Mausteena käytettyjä hedelmiä koskevat jäämien enimmäismäärät olisi vahvistettava väliaikaisiksi jäämien enimmäismääriksi. Kyseisiä jäämien enimmäismääriä tarkastellaan uudelleen; tarkastelussa otetaan huomioon neljän vuoden kuluessa tämän asetuksen julkaisemisesta käytettävissä olevat tiedot.

(4) Elintarviketurvallisuusviranomainen antoi perustellun lausunnon tiabendatsolin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti (4). Se katsoi mangojen ja viljeltyjen sienien jäämien enimmäismäärien aiheuttavan kuluttajiin kohdistuvan riskin. Näin ollen on aiheellista alentaa näitä jäämien enimmäismääriä. Elintarviketurvallisuusviranomainen ehdotti jäämän määritelmän muuttamista maidon ja muiden eläinperäisten tuotteiden osalta. Se suositteli omenia, päärynöitä, perunoita, salaattisikuria, sian lihasta ja rasvaa ja siipikarjan lihasta ja rasvaa koskevien jäämien enimmäismäärien alentamista. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Se totesi, että eräitä tietoja ei ollut saatavilla greippejä, appelsiineja, sitruunoita, limettejä, mandariineja, kvitteneitä, mispeleitä, japaninmispeleitä, kumkvatteja, avokadoja, banaaneita, papaijoita, perunoita, salaattisikuria ja kaikkia eläinperäisiä tuotteita koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajiin kohdistuvaa riskiä ei ole, jäämien enimmäismäärät olisi kyseisten tuotteiden osalta vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(5) Niiden tuotteiden osalta, joissa kyseisen kasvinsuojeluaineen käyttö ei ole sallittua ja joiden osalta ei ole olemassa tuonnissa sallittavia enimmäismääriä tai jäämien Codex-enimmäismääriä (CXL-arvoja), jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(6) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(7) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(8) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(9) Sen vuoksi asetusta (EY) N:o 396/2005 olisi muutettava.

(10) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena. Akrinatriinin jäämien enimmäismäärää 0,01 mg/kg banaaneissa, meloneissa, paprikoissa, vesimeloneissa, persikoissa ja aprikooseissa ja niiden pinnalla ja tiabendatsolin jäämien enimmäismäärää 0,01 mg/kg mangoissa ja viljellyissä sienissä ja niiden pinnalla olisi sovellettava kaikkiin tuotteisiin tämän asetuksen soveltamispäivästä, koska kuluttajiin kohdistuvaa riskiä ei voida sulkea pois jäämien enimmäismäärien nykyisellä tasolla.

(11) Olisi sallittava kohtuullinen siirtymäaika ennen muutettujen jäämien enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(12) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu ennen 21 päivää tammikuuta 2018:

1) tehoaineen metalaksyyli osalta kaikissa tuotteissa ja niiden pinnalla;

2) tehoaineen akrinatriini osalta kaikissa tuotteissa ja niiden pinnalla, lukuun ottamatta banaaneja, meloneja, paprikoita, vesimeloneja, persikoita ja aprikooseja;

3) tehoaineen tiabendatsoli osalta kaikissa tuotteissa ja niiden pinnalla, lukuun ottamatta mangoja ja viljeltyjä sieniä.

3 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 21 päivästä tammikuuta 2018.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä kesäkuuta 2017. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) European Food Safety Authority; Reasoned opinion on the review of the existing maximum residue levels (MRLs) for acrinathrin according to Article 12 of Regulation (EC) No 396/2005. EFSA Journal 2015;13(7):4203.

(3) European Food Safety Authority; Reasoned opinion on combined review of the existing maximum residue levels (MRLs) for the active substances metalaxyl and metalaxyl-M. EFSA Journal 2015;13(4):4076.

(4) European Food Safety Authority; Reasoned opinion on the revision of the review of the existing maximum residue levels (MRLs) for thiabendazole. EFSA Journal 2016;14(6):4516.